โตโย-ไทยจ่ายปันผลครึ่งปี 15สต.
โตโย-ไทย (TTCL) ไม่สนมาบตาพุด เดินหน้าคว้ากำไรปกติ 84 ล้านบาท พร้อมประกาศแชมป์รับเหมา เตรียมปันผลครึ่งปี 15 สตางค์ ขึ้น XD 25-27 สิงหาคมนี้
11 ส.ค. 2553

โตโย-ไทย (TTCL) ไม่สนมาบตาพุด เดินหน้าคว้ากำไรปกติ 84 ล้านบาท พร้อมประกาศแชมป์รับเหมา เตรียมปันผลครึ่งปี 15 สตางค์ ขึ้น XD 25-27 สิงหาคมนี้
บริษัท โตโย-ไทย คอร์ปอเรชั่น จำกัด (มหาชน) ผู้นำด้านรับเหมาก่อสร้างโรงงานอุตสาหกรรมขนาดใหญ่แบบครบวงจร (EPC) หรือ (Engineering, Procurement and Construction) รายแรกและรายเดียวของไทย มีผลประกอบการกำไรปกติสูงถึง 84.50 ล้านบาท โดยมีกำไรสุทธิ 65 ล้านบาทในไตรมาสที่ 2 ปี 2553 แม้นว่าอุตสาหกรรมก่อสร้างโรงงานอุตสาหกรรมในประเทศยังไม่คลี่คลายก็ตาม ทำให้  โตโย-ไทยซึ่งเป็นผู้นำในอุตสาหกรรมและมีแผนที่จะรุกขยายงานต่างประเทศ ได้ให้ความสำคัญกับการเข้าประมูลงานในเวียดนาม และประเทศอื่นๆเพื่อรักษาการเติบโตของบริษัทซึ่งมีกำไรสุทธิติดต่อกันมากว่า 25 ปี
“TTCL เป็น บริษัทรับเหมาก่อสร้างรายเดียว ที่จ่ายเงินปันผลระหว่างการในอัตราหุ้นละ 15 สตางค์จากผลประกอบการ 6 เดือนแรกคิดเป็นผลตอบแทนเงินปันผลถึง 4.35% ต่อปี (ณ. ราคาปิดที่ 6.90 บาท เมื่อ 10 สิงหาคม 2553) และมีอัตรากำไรสุทธิต่อหุ้น (EPS) ที่ 0.60 บาท โดยคำนวณเป็นรายปี โดยบริษัทซึ่งมีปริมาณเงินสดในมือสูงถึง 2,440 ล้านบาท (ณ. 31 กรกฏาคม 2553) มีกำหนดจะจ่ายเงินปันผล ในวันที่ 10 กันยายน 2553 โดยขึ้นเครื่องหมาย XD ในวันที่ 25-27 สิงหาคมและ จะปิดสมุดบัญชีวันที่ 30 สิงหาคมนี้ ทั้งนี้เป็นการตอกย้ำความสำเร็จทางธุรกิจที่เป็นผู้นำอันดับ 1 ของวงการรับเหมาก่อสร้างของบริษัทมาโดยตลอด โดยไม่ต้องพึ่งพาการประมูลโครงการรถไฟฟ้าของรัฐบาล ซึ่งในความจริงแล้วมีกำไรน้อย ในขณะที่งานรับเหมาครบวงจรแบบ EPC ของโตโย-ไทย จะมีผลกำไรสูงกว่าและมั่นคงกว่า”นายสุวิทย์ มโนมัยยานนท์ กรรมการบริหารและรองประธานเจ้าหน้าที่บริหารอาวุโสฝ่ายขาย บริษัท โตโย-ไทย  คอร์ปอเรชั่น จำกัด (มหาชน) กล่าว   
สำหรับไตรมาส 2 นี้ โตโย-ไทย สร้างผลตอบแทนต่อส่วนผู้ถือหุ้นสูงสุดที่  20.42% และ เพิ่มอัตรากำไรสุทธิ (Net Margin) ขึ้นถึง 34% และเพิ่มอัตรากำไรขั้นต้น (gross margin) ขึ้นถึง 55% เมื่อเทียบกับช่วงเดียวกันของปีก่อน โดยมีอัตรา 4.95% และ 14.56% ตามลำดับ ขณะเดียวกันบริษัทมีปริมาณงานในมือจำนวน 7,000 ล้านบาทซึ่งคาดว่าจะรับรู้ได้ภายในปีนี้ และกำลังเข้าประมูลงานมูลค่าสูงจำนวนหลายโครงการ 
“สำหรับช่วงครึ่งปีหลังนี้ บริษัทคาดว่าผลประกอบการจะเติบโตขึ้น เนื่องจากจะรับรู้งานโครงการรับเหมา EPC ออกแบบ และก่อสร้างโรงงานผลิตเอทานอลที่เวียดนามพร้อมกันถึง 2 โครงการ และโครงการอื่นๆอีกรวมเป็นงานใหม่มูลค่ากว่า 5,000 ล้านบาท ซึ่งขณะนี้บริษัทฯอยู่ระหว่างการออกแบบวิศวกรรม นอกจากนี้บริษัทยังมีแผนเข้าประมูลงานปิโตรเคมี อีกกว่า 7 โครงการมูลค่ารวมกว่า 39,000 ล้านบาท ซึ่งเป็นโครงการโรงงานปิโตรเคมีของกลุ่มลูกค้าธุรกิจขนาดใหญ่ของไทยทั้ง 2 กลุ่มรวมถึงงานประมูลโรงงานปุ๋ยขนาดใหญ่ระดับโลกมูลค่า 16,000 ล้านบาทที่ประเทศโมร็อคโคซึ่งบริษัทฯมีความมั่นใจที่จะชนะงานอยู่พอสมควร” นายสุวิทย์กล่าว 
บริษัทโตโย-ไทย คอร์ปอเรชั่น จำกัด (มหาชน) หรือ TTCL เป็นบริษัทรับเหมาก่อสร้างแห่งเดียว ที่มีผลประกอบการที่เติบโตสูงและต่อเนื่องมาตลอดกว่า 25 ปี และในปี 2552 มีผลกำไรสุทธิสูงที่สุดในกลุ่มรับเหมาก่อสร้างที่จดทะเบียนในตลาดหลักทรัพย์ โดยมีกำไรสุทธิเพิ่มขึ้นถึง 4.14% เป็น 327 ล้านบาท และมีรายได้รวมจากค่าก่อสร้าง 10,240 ล้านบาท และมีกำไรขั้นต้นเพิ่มขึ้นที่เติบโตขึ้น 21.30% เป็น 883 ล้านบาท จาก  728 ล้านบาทในปี 2551 อีกทั้งบริษัทมีสถานะทางการเงินที่แข็งแกร่ง ด้วยมูลค่าเงินสดและเงินลงทุนชั่วคราวกว่า 2,500 ล้านบาท โดยไม่มีภาระหนี้เงินกู้เลย  
บริษัทฯ ก่อตั้งขึ้นในปี 2528 โดยการร่วมทุนระหว่างบริษัท โตโย เอนจิเนียริ่ง คอร์ปอเรชั่น ผู้นำด้านรับเหมาวิศวกรรมโรงงานครบวงจรที่มีประสบการณ์กว่า 48 ปีจากประเทศญี่ปุ่น และ บริษัท อิตาเลียนไทย ดีเวล๊อปเมนท์ จำกัด (มหาชน) ผู้รับเหมาทั่วไปที่ใหญ่ที่สุดแห่งหนึ่งของไทย มีทุนจดทะเบียนรวม 480 ล้านบาท เป็นทุนที่ชำระแล้ว 480 ล้านบาท ปัจจุบันบริษัทมีจำนวนวิศวกรทุกสาขามากที่สุดในประเทศไทยคือ 795 คนจากพนักงานทั้งหมด 1,496 คน บริษัทฯมีประสบการณ์ในการรับเหมาสร้างโรงงานอุตสาหกรรมแบบครบวงจรทั้งในประเทศและต่างประเทศมาแล้วกว่า 160 โครงการ คิดเป็นมูลค่างานรวมกว่า 60,000 ล้านบาท มีฐานลูกค้าครอบคลุมหลากหลายอุตสาหกรรม อาทิ เคมีภัณฑ์ ปิโตรเคมี ปิโตรเลียม ปุ๋ยเคมี โรงไฟฟ้า พลังงานทดแทน ลูกค้าส่วนใหญ่เป็นบริษัทมหาชนและบริษัทต่างชาติขนาดใหญ่ อาทิ กลุ่มปตท. กลุ่ม SCG หรือปูนซิเมนต์ไทย กลุ่มบมจ. วีนิไทย กลุ่มคาโอของญี่ปุ่น กลุ่มไบเออร์ของเยอรมัน เป็นต้น นอกจากนี้บริษัทมีประสบการณ์รับงานในต่างประเทศมากว่า 13 ปี ซึ่งมีมูลค่ากว่า 10,000 ล้านบาท โดยกลุ่มตลาดหลักในต่างประเทศได้แก่ เวียดนาม ซึ่งบริษัทมีบริษัทย่อยดำเนินงานอยู่ จีน กลุ่มประเทศอาเซียน กลุ่มตะวันออกกลาง กลุ่มอาฟริกา และสหรัฐอเมริกา